CELEX: 32017R1943
Language: lt
Date: 2016-07-14 00:00:00
Title: 2016 m. liepos 14 d. Komisijos deleguotasis reglamentas (ES) 2017/1943, kuriuo Europos Parlamento ir Tarybos direktyva 2014/65/ES papildoma investicinių įmonių veiklos leidimo suteikimo informacijos ir reikalavimų techniniais reguliavimo standartais (Tekstas svarbus EEE. )

26.10.2017   
            
            
               LT
            
            
               Europos Sąjungos oficialusis leidinys
            
            
               L 276/4
            
         KOMISIJOS DELEGUOTASIS REGLAMENTAS (ES) 2017/1943
   2016 m. liepos 14 d.
   kuriuo Europos Parlamento ir Tarybos direktyva 2014/65/ES papildoma investicinių įmonių veiklos leidimo suteikimo informacijos ir reikalavimų techniniais reguliavimo standartais
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. gegužės 15 d. Europos Parlamento ir Tarybos direktyvą 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES (1), ypač į jos 7 straipsnio 4 dalį,
   kadangi:
   
               (1)
            
            
               kad kompetentingos institucijos galėtų atlikti išsamų vertinimą, vykstant investicinių įmonių prašymų suteikti veiklos leidimą patenkinimo ir atmetimo procesui, pirminio prašymo suteikti veiklos leidimą pateikimo metu pareiškėjas turėtų pateikti kompetentingai institucijai tikslios informacijos. Kompetentingai institucijai turėtų būti palikta teisė vertinimo metu prašyti pareiškėjo pateikti papildomos informacijos vadovaujantis Direktyvoje 2014/65/ES nustatytais kriterijais ir terminais;
            
         
               (2)
            
            
               siekiant užtikrinti, kad kompetentingos institucijos vertinimas būtų pagrįstas tikslia informacija, labai svarbu, kad pareiškėjas pateiktų savo įmonės dokumentų kopijas, įskaitant patvirtintą steigimo dokumento, nuostatų ir įstatų kopiją, taip pat įmonės registracijos nacionaliniame įmonių registre kopiją;
            
         
               (3)
            
            
               kad kompetentingos institucijos galėtų įvertinti, ar laikomasi visų susijusių kovos su finansiniais nusikaltimais reikalavimų, pareiškėjas turėtų pateikti informaciją apie turimo kapitalo šaltinius, įskaitant finansinių išteklių perdavimo priemones didinant kapitalą;
            
         
               (4)
            
            
               teikdami paraišką naujai įsteigti subjektai gali turėti galimybę pateikti informaciją tik apie tai, kaip bus didinamas kapitalas ir apie būsimo padidinto kapitalo rūšis ir sumą. Tačiau, norint gauti veiklos leidimą, iki jo suteikimo kompetentingoms institucijoms reikėtų pateikti apmokėto akcinio kapitalo ir kitų rūšių padidinto kapitalo įrodymus kartu su informacija apie kapitalo šaltinius. Tokie įrodymai gali būti susijusių kapitalo priemonių ir atitinkamų banko pažymų kopijos;
            
         
               (5)
            
            
               kad kompetentingos institucijos galėtų įvertinti bet kurio asmens, kuris vadovaus investicinės įmonės veiklai, siūlomų akcininkų ir narių, turinčių kvalifikuotąją akcijų paketo dalį, reputaciją, svarbu reikalauti, kad pareiškėjas pateiktų informacijos apie šiuos asmenis;
            
         
               (6)
            
            
               kad kompetentingos institucijos galėtų įvertinti bet kurio asmens, kuris vadovaus investicinės įmonės veiklai, patirtį, pareiškėjas joms turėtų pateikti informacijos apie valdymo organo narių ir asmenų, faktiškai vadovaujančių veiklai, atitinkamą išsilavinimą, profesinį mokymą, profesinę patirtį, taip pat apie jų susijusius įgaliojimus ir bet kuriuos įgaliotinius;
            
         
               (7)
            
            
               kad kompetentingos institucijos galėtų įvertinti investicinės įmonės finansinį patikimumą, pareiškėjas joms turėtų pateikti finansinės informacijos, susijusios su ta investicine įmone;
            
         
               (8)
            
            
               kadangi teikiant paraiškas naujai įsteigtos įmonės gali neturėti galimybių pateikti informacijos apie auditorius, joms turėtų būti netaikoma pareiga pateikti šią informaciją kompetentingoms institucijoms, nebent jau buvo paskirti auditoriai;
            
         
               (9)
            
            
               kad kompetentinga institucija galėtų įvertinti, ar ta investicinė įmonė sugebės įvykdyti savo pareigas pagal Direktyvos 2014/65/ES 16 straipsnį, informacija, susijusi su investicinės įmonės organizacinės struktūros vertinimu, turėtų apimti išsamią informaciją apie vidaus kontrolės sistemą, interesų konfliktų nustatymo priemones ir klientų turto apsaugos priemones;
            
         
               (10)
            
            
               nacionalinės kompetentingos institucijos gali suteikti investicinės įmonės veiklos leidimą fiziniam asmeniui arba juridiniam asmeniui, kuriam vadovauja vienas fizinis asmuo. Todėl tikslinga nurodyti veiklos leidimo reikalavimus, taikytinus investicinių įmonių, kurios yra fiziniai asmenys arba juridiniai asmenys, kuriems vadovauja vienas fizinis asmuo, valdymui;
            
         
               (11)
            
            
               siekiant užtikrinti su veiklos leidimo suteikimo procesu susijusį teisinį tikrumą, aiškumą ir nuspėjamumą, tikslinga, kad kriterijai, pagal kuriuos kompetentingos institucijos, suteikdamos investicinei įmonei veiklos leidimą, vertina akcininkų ar narių, turinčių kvalifikuotąją akcijų paketo dalį, tinkamumą, būtų tie patys kriterijai, kurie nustatyti Direktyvos 2014/65/ES 13 straipsnyje ir taikomi siūlomam įsigijimui vertinti. Kompetentingos institucijos visų pirma turėtų įvertinti akcininkų ar narių, turinčių kvalifikuotąją akcijų paketo dalį, tinkamumą ir įmonės finansinį patikimumą, atsižvelgdamos į kriterijus, susijusius su investicinės įmonės veiklai vadovaujančių asmenų reputacija, patirtimi ir įmonės finansiniu patikimumu;
            
         
               (12)
            
            
               kad nustatytų kliūtis, kurios galėtų trukdyti veiksmingai vykdyti priežiūros funkcijas, kompetentingos institucijos turėtų atsižvelgti į investicinės įmonės grupės struktūros sudėtingumą ir skaidrumą, grupės subjektų geografinę vietą ir jų vykdomą veiklą;
            
         
               (13)
            
            
               taikant šį reglamentą valstybių narių vykdomam asmens duomenų tvarkymui taikoma Europos Parlamento ir Tarybos direktyva 95/46/EB (2);
            
         
               (14)
            
            
               nuoseklumo sumetimais ir siekiant užtikrinti sklandų finansų rinkų veikimą, būtina, kad šiame reglamente nustatytos nuostatos ir susijusios nacionalinės nuostatos, kuriomis į nacionalinę teisę perkeliama Direktyva 2014/65/ES, būtų pradėtos taikyti tą pačią dieną;
            
         
               (15)
            
            
               šis reglamentas grindžiamas Europos vertybinių popierių ir rinkų institucijos (EVPRI) Komisijai pateiktais techninių reguliavimo standartų projektais;
            
         
               (16)
            
            
               pagal Europos Parlamento ir Tarybos reglamento (ES) Nr. 1095/2010 (3) 10 straipsnį EVPRI surengė atviras viešas konsultacijas, išnagrinėjo galimas su jais susijusias sąnaudas ir naudą ir paprašė, kad pagal to reglamento 37 straipsnį įsteigta Vertybinių popierių ir rinkų suinteresuotųjų subjektų grupė pateiktų savo nuomonę,
            
         PRIĖMĖ ŠĮ REGLAMENTĄ:
   1 straipsnis
   Bendroji informacija
   Pareiškėjas, kuris nori gauti investicinės įmonės veiklos leidimą pagal Direktyvos 2014/65/ES II antraštinę dalį, pateikia kompetentingai institucijai paraišką, kurioje nurodyta ši bendroji informacija:
   
               a)
            
            
               jo pavadinimas (įskaitant jo juridinį pavadinimą ir bet kurį kitą naudojamą prekybinį pavadinimą); teisinė struktūra (įskaitant informaciją apie tai, ar jis bus juridinis asmuo ar, kai leidžiama pagal nacionalinės teisės aktus, fizinis asmuo), pagrindinės buveinės ir esamų įmonių atveju registruotos buveinės adresas; kontaktiniai duomenys; jei turi, jo nacionalinis identifikavimo numeris; taip pat:
               
                           i)
                        
                        
                           vietos filialų atveju: informacija apie tai, kur veiks filialai;
                        
                     
                           ii)
                        
                        
                           vietos priklausomų agentų atveju: išsami informacija apie ketinimą naudotis priklausomais agentais;
                        
                     
         
               b)
            
            
               teiksimų investicinių paslaugų ir vykdysimos investicinės veiklos, taip pat teiksimų papildomų paslaugų ir finansinių priemonių sąrašas, taip pat nurodoma, ar bus laikomos (net laikinai) klientų finansinės priemonės ir lėšos;
            
         
               c)
            
            
               įmonės dokumentų kopijos ir, jei taikytina, registracijos nacionaliniame įmonių registre įrodymai.
            
         2 straipsnis
   Informacija apie kapitalą
   Pareiškėjas, kuris nori gauti investicinės įmonės veiklos leidimą pagal Direktyvos 2014/65/ES II antraštinę dalį, pateikia kompetentingai institucijai informacijos ir, jei yra, įrodymų, susijusių su turimo kapitalo šaltiniais. Pateikiama ši informacija:
   
               a)
            
            
               išsami informacija apie privačių finansinių išteklių naudojimą ir tų lėšų kilmę bei galimybę jomis naudotis;
            
         
               b)
            
            
               išsami informacija apie galimybes naudotis kapitalo šaltiniais ir finansų rinkomis, įskaitant išsamią informaciją apie finansines priemones, kurios yra išleistos arba turi būti išleistos;
            
         
               c)
            
            
               bet kokie susitarimai ir sutartys, susiję su kapitalo padidinimu;
            
         
               d)
            
            
               informacija apie pasiskolintų lėšų naudojimą ar tikėtiną naudojimą, įskaitant atitinkamų skolintojų pavadinimą ir išsamią informaciją apie suteiktas priemones ar tikėtiną jų suteikimą, nurodant grąžinimo terminus, sąlygas, įkeitimą ir garantijas kartu su informacija apie pasiskolintų lėšų (ar lėšų, kurias tikimasi pasiskolinti) kilmę, jei skolintojas nėra prižiūrima finansų įstaiga;
            
         
               e)
            
            
               išsami informacija apie finansinių išteklių perdavimo įmonei priemones, įskaitant tokių lėšų perdavimui panaudotą tinklą.
               Taikant b punktą, informacija apie padidinto kapitalo rūšis atitinkamais atvejais yra susijusi su Reglamente (ES) Nr. 575/2013 nurodytomis kapitalo rūšimis, ir visų pirma nurodo, ar kapitalą sudaro bendro 1 lygio nuosavo kapitalo straipsniai, papildomo 1 lygio kapitalo straipsniai arba 2 lygio kapitalo straipsniai.
            
         3 straipsnis
   Informacija apie akcininkus
   Pareiškėjas, kuris nori gauti investicinės įmonės veiklos leidimą pagal Direktyvos 2014/65/ES II antraštinę dalį, pateikia kompetentingai institucijai šią informaciją apie savo akcininkus:
   
               a)
            
            
               asmenų, tiesiogiai ar netiesiogiai turinčių investicinės įmonės kvalifikuotąją akcijų paketo dalį, sąrašą ir šių akcijų paketo dalių sumą, o netiesiogiai turimų akcijų paketo dalių atveju – asmens, per kurį turima akcijų paketo dalis, vardą ir pavardę ir galutinio turėtojo vardą ir pavardę;
            
         
               b)
            
            
               asmenų, turinčių (tiesiogiai ar netiesiogiai) investicinės įmonės kvalifikuotąją akcijų paketo dalį, atveju – dokumentus, kurių reikalaujama iš siūlomų įgijėjų, jiems įsigyjant ir didinant investicinės įmonės kvalifikuotąsias akcijų paketo dalis, pagal 2017 m. liepos 11 d. Komisijos deleguotojo reglamento (ES) 2017/1946, kuriuo Europos Parlamento ir Tarybos direktyvos 2004/39/EB ir 2014/65/ES papildomos techniniais reguliavimo standartais dėl išsamaus informacijos, kurią siūlomi įsigyjantys asmenys turi įtraukti į pranešimą apie siūlomą investicinės įmonės kvalifikuotojo akcijų paketo įsigijimą, sąrašo (4), 3, 4 ir 5 straipsnius;
            
         
               c)
            
            
               įmonių akcininkių, kurios yra grupės narės, atveju – grupės organizacinę schemą, kurioje būtų nurodyta kiekvienos grupės įmonės pagrindinė veikla, nurodant bet kurias reguliuojamas grupės įmones ir atitinkamų priežiūros institucijų pavadinimus, taip pat grupės finansinių subjektų ir kitų grupės nefinansinių subjektų ryšius;
            
         
               d)
            
            
               taikant b punktą, jei kvalifikuotosios akcijų paketo dalies turėtojas yra ne fizinis asmuo, dokumentai taip pat yra susiję su visais valdymo organo nariais ir generaliniu direktoriumi ar bet kuriuo kitu asmeniu, einančiu lygiavertes pareigas.
            
         4 straipsnis
   Informacija apie valdymo organą ir veiklai vadovaujančius asmenis
   Pareiškėjas, kuris nori gauti investicinės įmonės veiklos leidimą pagal Direktyvos 2014/65/ES II antraštinę dalį, pateikia kompetentingai institucijai šią informaciją:
   
               a)
            
            
               valdymo organo narių ir asmenų, faktiškai vadovaujančių veiklai, taip pat jų susijusių įgaliojimų ir bet kurių įgaliotinių atžvilgiu:
               
                           i)
                        
                        
                           asmens duomenis, apimančius asmens vardą ir pavardę, gimimo datą ir vietą, nacionalinį asmens identifikavimo numerį (jei turi), adresą ir kontaktinius duomenis;
                        
                     
                           ii)
                        
                        
                           nurodo pareigas, į kurias asmuo yra arba bus paskirtas;
                        
                     
                           iii)
                        
                        
                           gyvenimo aprašymą, kuriame nurodomas atitinkamas išsilavinimas ir profesinis mokymas, profesinė patirtis, įskaitant visų organizacijų, kuriose asmuo yra dirbęs, pavadinimus, vykdytų funkcijų, visų pirma veiklos, susijusios su siekiamomis pareigomis, pobūdį ir trukmę. Kai tai susiję su pareigomis, eitomis per pastaruosius 10 metų, aprašant šią veiklą reikia konkrečiai nurodyti visus asmeniui suteiktus įgaliojimus, vidinių sprendimų priėmimo įgaliojimus ir asmens kontroliuotų operacijų sritis;
                        
                     
                           iv)
                        
                        
                           dokumentus, susijusius su asmens reputacija ir patirtimi, ypač rekomendacijos davėjų sąrašą su kontaktine informacija ir rekomendacinius laiškus;
                        
                     
                           v)
                        
                        
                           informaciją apie teistumą ir informaciją apie jiems taikomus baudžiamuosius tyrimus ir procesus, atitinkamas civilines ir administracines bylas ir drausmines priemones (įskaitant pašalinimą iš įmonės direktoriaus pareigų, bankroto, nemokumo ir panašias procedūras), pateikiant oficialią pažymą (jeigu ją galima gauti atitinkamoje valstybėje narėje arba trečiojoje valstybėje) arba kitą jai lygiavertį dokumentą. Tebevykdomų tyrimų atveju informacija gali būti pateikta priesaikos deklaracijoje;
                        
                     
                           vi)
                        
                        
                           informaciją apie atsisakymą registruoti, suteikti veiklos leidimą, narystę arba licenciją užsiimti komercine, verslo arba profesine veikla; arba tokios registracijos, veiklos leidimo, narystės arba licencijos atšaukimą, panaikinimą arba pasibaigimą; arba reguliavimo institucijos, valdžios institucijos, profesinės organizacijos arba asociacijos atliktą pašalinimą;
                        
                     
                           vii)
                        
                        
                           informaciją apie atleidimą iš darbo arba patikėtų pareigų, patikėjimo santykių nutraukimą ar panašią padėtį;
                        
                     
                           viii)
                        
                        
                           informaciją apie tai, ar jau yra atliktas įgijėjo ar asmens, kuris vadovauja veiklai, reputacijos ir patirties vertinimas (įskaitant vertinimo datą, vertinusios institucijos tapatybę ir įrodymus, susijusius su šio vertinimo rezultatais);
                        
                     
                           ix)
                        
                        
                           asmens ir to asmens artimų giminaičių bet kokių finansinių ir nefinansinių interesų arba santykių su valdymo organo nariais ir pagrindines funkcijas atliekančiais asmenimis toje pačioje įstaigoje, patronuojančiojoje įstaigoje ir patronuojamosiose įstaigose ir su akcininkais aprašymą;
                        
                     
                           x)
                        
                        
                           išsamią informaciją apie paties pareiškėjo atlikto valdymo organo narių tinkamumo įvertinimo rezultatus;
                        
                     
                           xi)
                        
                        
                           informaciją apie trumpiausią laiką, kuris bus skiriamas asmens funkcijoms įmonėje atlikti (metiniai ir mėnesiniai rodikliai);
                        
                     
                           xii)
                        
                        
                           informaciją apie žmogiškuosius ir finansinius išteklius, skiriamus narių įvadiniams kursams ir mokymui (metiniai rodikliai);
                        
                     
                           xiii)
                        
                        
                           vykdomojo ir nevykdomojo direktoriaus pareigų, kurias šiuo metu užima asmuo, sąrašą.
                        
                     Taikant a punkto ix papunktį, finansiniai interesai apima tokius interesus, kaip kredito operacijos, garantijos ir įkeitimas, o nefinansiniai interesai gali apimti tokius interesus, kaip šeimos arba artimi ryšiai;
            
         
               b)
            
            
               nurodo vidaus valdymo ir kontrolės organų darbuotojus.
            
         5 straipsnis
   Finansinė informacija
   Pareiškėjas, kuris nori gauti investicinės įmonės veiklos leidimą pagal Direktyvos 2014/65/ES II antraštinę dalį, pateikia kompetentingai institucijai šią informaciją apie savo finansinę padėtį:
   
               a)
            
            
               individualaus ir, jei taikytina, konsoliduoto ir iš dalies konsoliduoto grupės lygmenų prognozuojamą informaciją, įskaitant:
               
                           i)
                        
                        
                           prognozuojamus pirmų trejų finansinių metų apskaitos planus, įskaitant:
                           
                                       —
                                    
                                    
                                       prognozuojamus balansus;
                                    
                                 
                                       —
                                    
                                    
                                       prognozuojamas pelno (nuostolių) ataskaitas ar pajamų ataskaitas;
                                    
                                 
                     
                           ii)
                        
                        
                           pirmiau nurodytų prognozių planavimo prielaidas, taip pat duomenų paaiškinimus, įskaitant tikėtiną klientų skaičių ir jų rūšis, tikėtiną sandorių ir (arba) pavedimų apimtį ir tikėtiną valdomą turtą;
                        
                     
                           iii)
                        
                        
                           atitinkamais atvejais prognozuojamus įmonės kapitalo reikalavimų ir likvidumo reikalavimų pagal Europos Parlamento ir Tarybos reglamentą (ES) Nr. 575/2013 (5) skaičiavimus ir prognozuojamą pirmųjų metų mokumo koeficientą;
                        
                     
         
               b)
            
            
               jau veikiančių įmonių atveju – teisės aktais nustatytas individualaus ir, jei taikytina, konsoliduoto ir iš dalies konsoliduoto grupės lygmenų paskutinių trijų finansinių laikotarpių finansines ataskaitas, patvirtintas išorės auditoriaus (jei atliekamas finansinių atskaitų auditas), įskaitant:
               
                           i)
                        
                        
                           balansą;
                        
                     
                           ii)
                        
                        
                           pelno (nuostolių) ataskaitas arba pajamų ataskaitas;
                        
                     
                           iii)
                        
                        
                           metines ataskaitas, finansinius priedus ir bet kuriuos kitus dokumentus, įregistruotus atitinkamame konkrečios teritorijos registre ar institucijoje ir susijusius su įmonės finansinėmis ataskaitomis, ir, jei taikytina, pastarųjų trejų metų arba nuo veiklos pradžios įmonės auditoriaus parengtą ataskaitą;
                        
                     
         
               c)
            
            
               konsoliduotos priežiūros pagal Reglamentą (ES) Nr. 575/2013 taikymo srities analizę, įskaitant išsamią informaciją apie tai, kuriems grupės subjektams po veiklos leidimo suteikimo bus taikomi konsoliduotos priežiūros reikalavimai ir kuriuo grupės lygmeniu šie reikalavimai bus taikomi visiškai arba iš dalies konsoliduotai.
            
         6 straipsnis
   Informacija apie įmonės organizaciją
   Pareiškėjas, kuris nori gauti investicinės įmonės veiklos leidimą pagal Direktyvos 2014/65/ES II antraštinę dalį, pateikia kompetentingai institucijai šią informaciją apie savo organizaciją:
   
               a)
            
            
               ateinančių trejų metų pradinių veiksmų programą, įskaitant informaciją apie planuojamą reguliuojamą ir nereguliuojamą veiklą, taip pat išsamią informaciją apie geografinį pasiskirstymą ir investicinės įmonės vykdysimą veiklą. Susijusi veiksmų programos informacija apima:
               
                           i)
                        
                        
                           būsimų klientų ir tikslinių investuotojų gyvenamąją vietą ir buveinę;
                        
                     
                           ii)
                        
                        
                           rinkodaros ir reklamos veiklą bei susitarimus, įskaitant pasiūlymo ir reklamos dokumentų kalbas; valstybių narių, kuriose reklaminiai skelbimai yra labiausiai matomi ir dažniausiai skelbiami, identifikavimą; reklamos dokumentų rūšį (siekiant įvertinti, kur bus daugiausia įgyvendinama faktinė rinkodara);
                        
                     
                           iii)
                        
                        
                           tiesioginės rinkodaros subjektų, finansinio investavimo konsultantų ir platintojų tapatybę ir jų veiklos geografinę padėtį;
                        
                     
         
               b)
            
            
               išsamią informaciją apie įmonės auditorius, jei ji turima paraiškos gauti veiklos leidimą pateikimo metu;
            
         
               c)
            
            
               įmonės organizacinę struktūrą ir vidaus kontrolės sistemas, kurios apima:
               
                           i)
                        
                        
                           vidaus funkcijų (valdymo ir priežiūros) vadovų asmens duomenis, įskaitant išsamų gyvenimo aprašymą, kuriame nurodomas atitinkamas išsilavinimas ir profesinis mokymas bei profesinė patirtis;
                        
                     
                           ii)
                        
                        
                           išteklių (ypač žmogiškųjų ir techninių), skirtų įvairiai planuojamai veiklai, aprašymą;
                        
                     
                           iii)
                        
                        
                           klientų finansinių priemonių ir lėšų laikymo atveju – informaciją, rodančią bet kurias klientų turto apsaugos priemones (ypač, jei finansinės priemonės ir lėšos laikomos pas saugotoją, – saugotojo pavadinimą ir susijusias sutartis);
                        
                     
                           iv)
                        
                        
                           paaiškinimą, kaip įmonė vykdys savo prudencinius ir veiklos vykdymo reikalavimus;
                        
                     
         
               d)
            
            
               informaciją apie investicinės įmonės paraiškos tapti buveinės valstybės narės investuotojų kompensavimo sistemos nare statusą arba, jei turima, investuotojų kompensavimo sistemos narystės įrodymą;
            
         
               e)
            
            
               išorės subjektams perduotų vykdyti funkcijų, paslaugų arba veiklos (arba tų, kurias ketinama perduoti vykdyti) sąrašą ir su išorės paslaugų teikėjais sudarytų ar numatomų sudaryti sutarčių sąrašą ir išteklius (visų pirma žmogiškuosius ir techninius, taip pat vidaus kontrolės sistemą), skirtus perduotoms funkcijoms, paslaugoms arba veiklai kontroliuoti;
            
         
               f)
            
            
               interesų konfliktų, kylančių teikiant investicines ir papildomas paslaugas, nustatymo, prevencijos ir valdymo priemones ir produktų valdymo priemonių aprašymą;
            
         
               g)
            
            
               įmonės veiklos stebėjimo sistemų, įskaitant, jei yra, atsarginių sistemų, taip pat sistemų ir rizikos kontrolės priemonių, jei įmonė nori vykdyti algoritminę prekybą ir (arba) suteikti tiesioginę elektroninę prieigą, aprašymą;
            
         
               h)
            
            
               informaciją apie atitikties užtikrinimo, vidaus kontrolės ir rizikos valdymo sistemas (stebėjimo sistemos, vidaus audito ir konsultavimo ir pagalbos funkcijas);
            
         
               i)
            
            
               išsamią informaciją apie pinigų plovimo ir teroristų finansavimo rizikos vertinimo ir valdymo sistemas;
            
         
               j)
            
            
               veiklos tęstinumo planus, įskaitant sistemas ir žmogiškuosius išteklius (pagrindinius darbuotojus);
            
         
               k)
            
            
               įrašų valdymo, registravimo ir saugojimo politiką;
            
         
               l)
            
            
               įmonės procedūrų vadovo aprašymą.
            
         7 straipsnis
   Bendrieji reikalavimai
   1.   Informacija, kuri turi būti pateikta buveinės valstybės narės kompetentingai institucijai, kaip nurodyta 1 ir 6 straipsniuose, yra susijusi tiek su įmonės pagrindine buveine, tiek su jos filialais ir priklausomais agentais.
   2.   Informacija, kuri turi būti pateikta buveinės valstybės narės kompetentingai institucijai, kaip nurodyta 2 ir 5 straipsniuose, yra susijusi su įmonės pagrindine buveine.
   8 straipsnis
   Reikalavimai, taikytini investicinių įmonių, kurios yra fiziniai asmenys, arba investicinių įmonių, kurios yra juridiniai asmenys, kuriems vadovauja vienas fizinis asmuo, valdymui
   1.   Kompetentinga institucija investicinės įmonės veiklos leidimą pareiškėjui, kuris yra fizinis asmuo arba juridinis asmuo, kuriam vadovauja vienas fizinis asmuo, suteikia tik tuomet, jei:
   
               a)
            
            
               kompetentingos institucijos gali tuoj pat lengvai susisiekti su fiziniu asmeniu;
            
         
               b)
            
            
               fizinis asmuo skiria pakankamai laiko šiai funkcijai vykdyti;
            
         
               c)
            
            
               investicinės įmonės valdymo organai įgalioja asmenį arba jis įgaliojamas pagal įmonės įstatus greitai pakeisti vadovą ir atlikti visas jo pareigas, jei pastarasis jų negali atlikti;
            
         
               d)
            
            
               pagal pirmesnį punktą įgaliotas asmuo yra pakankamai geros reputacijos ir turi pakankamai patirties pakeisti vadovą tuo metu, kai jo nėra arba iki tol, kol paskiriamas naujas vadovas, kad užtikrintų patikimą ir apdairų investicinės įmonės valdymą. Investicinių įmonių, kurios yra fiziniai asmenys, įgaliotas asmuo taip pat padeda nemokumo specialistams ir atitinkamoms institucijoms įmonės likvidavimo atveju. Šis asmuo turi reikiamas galimybes vykdyti šią funkciją.
            
         2.   Veiklos leidimo suteikimo proceso metu investicinė įmonė pareiškėja, kuri yra fizinis asmuo arba juridinis asmuo, kuriam vadovauja vienas fizinis asmuo, pateikia kompetentingai institucijai 4 straipsnio 1 dalies a, c, d, e ir f punktuose nurodytą informaciją, susijusią su asmeniu, įgaliotu pagal šio straipsnio 1 dalies d punktą.
   9 straipsnis
   Akcininkams ir nariams, turintiems kvalifikuotąją akcijų paketo dalį, taikomi reikalavimai
   Kompetentinga institucija patikrina, kad pareiškėjo, kuris nori gauti investicinės įmonės veiklos leidimą pagal Direktyvos 2014/65/ES II antraštinę dalį, prašyme būtų nurodytos pakankamos patikimo ir apdairaus subjekto valdymo garantijos, įvertindama siūlomų akcininkų ir narių, turinčių kvalifikuotąją akcijų paketo dalį, tinkamumą, atsižvelgdama į kiekvieno siūlomo akcininko ar nario, turinčio kvalifikuotąją akcijų paketo dalį, galimą įtaką investicinei įmonei, pagal visus šiuos kriterijus:
   
               a)
            
            
               bet kurio asmens, kuris vadovaus investicinės įmonės veiklai, reputaciją ir patirtį;
            
         
               b)
            
            
               siūlomų akcininkų ir narių, turinčių kvalifikuotąją akcijų paketo dalį, reputaciją;
            
         
               c)
            
            
               siūlomų akcininkų ir kvalifikuotąją akcijų paketo dalį turinčių narių finansinį patikimumą, visų pirma susijusį su investicinės įmonės vykdoma ir numatoma veikla;
            
         
               d)
            
            
               tai, ar investicinė įmonė galės nuolat laikytis prudencinių reikalavimų, nurodytų Direktyvos 2014/65/ES 15 straipsnyje, ir atitinkamais atvejais Europos Parlamento ir Tarybos direktyvose 2002/87/EB (6) ir 2013/36/ES (7), ypač tai, ar grupės, kurios dalimi ji taps, struktūra sudaro sąlygas vykdyti veiksmingą priežiūrą, kompetentingoms institucijoms veiksmingai keistis informacija ir nustatyti, kaip paskirstomos kompetentingų institucijų pareigos;
            
         
               e)
            
            
               tai, ar yra pagrįstų priežasčių įtarti, kad su veiklos leidimo suteikimu investicinei įmonei susijęs vykdomas ar įvykdytas arba bandomas įvykdyti pinigų plovimas ar teroristų finansavimas, kaip apibrėžta Europos Parlamento ir Tarybos direktyvos 2005/60/EB (8) 1 straipsnyje, ar kad veiklos leidimo suteikimas investicinei įmonei galėtų padidinti tokią riziką.
            
         10 straipsnis
   Veiksmingas priežiūros funkcijų vykdymas
   Grupės struktūra, kurioje veiks investicinė įmonė, laikoma kliūtimi kompetentingai institucijai vykdyti priežiūros funkciją taikant Direktyvos 2014/65/ES 10 straipsnio 1 ir 2 dalis bet kuriuo iš šių atvejų:
   
               a)
            
            
               ji yra sudėtinga ir nepakankamai skaidri;
            
         
               b)
            
            
               grupės subjektai yra skirtingose geografinėse vietose;
            
         
               c)
            
            
               ji apima grupės subjektų vykdomą veiklą, kuri gali trukdyti kompetentingai institucijai veiksmingai įvertinti akcininkų ar narių, turinčių kvalifikuotąją akcijų paketo dalį, tinkamumą arba glaudžių ryšių su investicine įmone įtaką.
            
         11 straipsnis
   Įsigaliojimas ir taikymas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo Direktyvos 2014/65/ES 93 straipsnio 1 dalies antroje pastraipoje nurodytos pirmosios datos.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. liepos 14 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 173, 2014 6 12, p. 349.
   
      (2)  1995 m. spalio 24 d. Europos Parlamento ir Tarybos direktyva 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo (OL L 281, 1995 11 23, p. 31).
   
      (3)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).
   
      (4)  Žr. šio Oficialiojo leidinio p. 32.
   
      (5)  2013 m. birželio 26 d. Europos Parlamento ir Tarybos reglamentas (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (OL L 176, 2013 6 27, p. 1).
   
      (6)  2002 m. gruodžio 16 d. Europos Parlamento ir Tarybos direktyva 2002/87/EB dėl finansiniam konglomeratui priklausančių kredito įstaigų, draudimo įmonių ir investicinių firmų papildomos priežiūros, ir iš dalies keičianti Tarybos direktyvas 73/239/EEB, 79/267/EEB, 92/49/EEB, 92/96/EEB, 93/6/EEB ir 93/22/EEB bei Europos Parlamento ir Tarybos direktyvas 98/78/EB ir 2000/12/EB (OL L 35, 2003 2 11, p. 1).
   
      (7)  2013 m. birželio 26 d. Europos Parlamento ir Tarybos direktyva 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (OL L 176, 2013 6 27, p. 338).
   
      (8)  2005 m. spalio 26 d. Europos Parlamento ir Tarybos direktyva 2005/60/EB dėl finansų sistemos apsaugos nuo jos panaudojimo pinigų plovimui ir teroristų finansavimui (OL L 309, 2005 11 25, p. 15).